32011D0820
L 327/66
SLUŽBENI LIST EUROPSKE UNIJE
PROVEDBENA ODLUKA KOMISIJE
od 7. prosinca 2011.
o izmjeni Direktive Vijeća 2002/56/EZ u pogledu datuma utvrđenog u članku 21. stavku 3. do kojeg je državama članicama dopušteno produljiti valjanost odluka o istovrijednosti sjemenskog krumpira iz trećih zemalja
(priopćena pod brojem dokumenta C(2011) 8929)
(Tekst značajan za EGP)
(2011/820/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2002/56/EZ od 13. lipnja 2002. o stavljanju na tržište sjemenskog krumpira (1), a posebno njezin članak 21. stavak 3. drugi podstavak,
budući da:
(1)
Direktivom 2002/56/EZ predviđa se da s učinkom od određenih datuma države članice ne mogu više samostalno određivati je li sjemenski krumpir koji je proizveden u trećim zemljama istovrijedan sjemenskom krumpiru koji je proizveden u Uniji i koji je u skladu s tom Direktivom.
(2)
Međutim, budući da rad na utvrđivanju istovrijednosti na razini Unije sjemenskog krumpira iz svih predmetnih trećih zemalja nije bio završen, Direktivom 2002/56/EZ je dopušteno državama članicama da do 31. ožujka 2011. produlje valjanost odluka o istovrijednosti koje su već donijele za sjemenski krumpir iz određenih trećih zemalja koje nisu bile obuhvaćene odredbama o istovrijednosti na razini Unije. Taj datum je odabran zato jer odgovara završetku razdoblja u kojem se sjemenski krumpir stavlja na tržište.
(3)
Budući da taj rad još uvijek nije završen, a nova prodajna sezona će započeti do kraja 2011., potrebno je dopustiti državama članicama da produlje valjanost svojih nacionalnih odluka o istovrijednosti.
(4)
Direktivu 2002/56/EZ treba stoga na odgovarajući način izmijeniti.
(5)
Mjere predviđene ovom Odlukom u skladu su s mišljenjem Stalnog odbora za sjeme i reprodukcijski materijal u poljoprivredi, hortikulturi i šumarstvu,
DONIJELA JE OVU ODLUKU:
Članak 1.
U prvom podstavku članka 21. stavka 3. Direktive 2002/56/EZ datum „31. ožujka 2011.” zamjenjuje se datumom „31. ožujka 2014.”
Članak 2.
Ova je Odluka upućena državama članicama
Sastavljeno u Bruxellesu 7. prosinca 2011.